MUDr. **Igor Bukovský**, PhD. (\* 27. august 1966, Martin) je slovenský lekár, vysokoškolský pedagóg a spisovateľ.

Titul PhD. získal v roku 1999 v odbore normálna a patologická anatómia na Fyziologickom ústave LF UK za výskum včasných štádií aterosklerózy, avšak v súčasnosti sa venuje hlavne otázkam výživy a trendom v oblasti zdravia a životosprávy. Známy je i vďaka konfliktu s premiérom Matovičom a inými ohľadom rizík a opatrení týkajúcich sa pandémie koronavírusu SARS-CoV-2. Bukovský zľahčoval ochorenie a nabádal na rušenie opatrení.

Životopis
---------

V roku 1990 absolvoval Lekársku fakultu Univerzity Komenského ziskom titulu MUDr. zo všeobecného lekárstva, v roku 1999 na rovnakej fakulte získal titul PhD. v odbore normálna a patologická anatómia. V rokoch 1990 – 1992 bol poradca Výboru NR SR pre zdravotníctvo a sociálne veci. V roku 1991 bol zamestnancom geriatrického oddelenia nemocnice v Dunajskej Strede. Od roku 1992 do roku 2004 pracoval na Fyziologickom ústave Lekárskej fakulty UK ako učiteľ.

V rokoch 1993 až 1994 bol jedným z protagonistov relácie o chudnutí *Tak už dosť* vysielaného Slovenskou televíziou, štúdio Košice, kde radil chudnúcim spoločne s Magdou Pavelekovou, MUDr. Leošom Středom a Jozefom Vajdom. V rokoch 1990 až 2001 bol spolupracovníkom Slovenského rozhlasu a autorom niekoľkých rozhlasových cyklov o zdraví a výžive. V roku 2004 otvoril *Ambulanciu klinickej výživy* v Bratislave, vydal niekoľko vlastných kníh, najmä o vegetariánskej výžive. Sám Bukovský je vegetarián. Od roku 1997 bol externým spolupracovníkom televízie Markíza, v ktorej bol jeho brat Boris vedúci vydania Televíznych novín do roku 2015.

Účinkoval v rôznych televíznych reláciách, vo väčšine prípadov to boli ranné magazíny, kde radil divákom vo veciach zdravej výživ a životosprávy.

Je členom Americkej dietetickej asociácie, Americkej spoločnosti pre klinickú výživu, Britskej spoločnosti pre výživu, Slovenskej gastroenterologickej spoločnosti.

Kontroverzie
------------

Igor Bukovský je aktívny aj na sociálnych sieťach. Prvý účet na YouTube založil pred 6 rokmi, ale popularita jeho kanálu vzrástla počas pandémie COVID-19 a jeho úspech je údajne aj zásluhou zviditeľňovania sa konfrontovaním oficiálne prijatého vedeckého poznania. Jeho kritici tvrdia, že i vďaka vypúšťaniu hoaxov alternatívnej medicíny.

Najznámejší faux pas Igora Bukovského bolo 1.7.2021, keď dodal svojim menom dôveryhodnosti nelogickej "analýze" tabuľky zo seriózneho zdroja, pričom táto "analýza" bola zdieľaná antivax webmi a oproti bežnej mortalite nenarodených detí ~10% po anglicky tvrdila, následne Bukovský po Slovensky tvrdil, že to bolo u žien očkovaných v prvom trimestri tehotenstva až 82%. 1.7.2021 si založil druhý Youtube kanál, ktorý používa po zneprístupnení pôvodného zo strany Youtube. Po odbornej aj laickej kritike (dve štatističky pod jeho statusom, bloger Hanajík na facebooku, genetička na fb stránke Genotipo...) uverejnil 7.7.2021 na Facebooku status s titulkom "Ospravedlnenie a dôležitá informácia", kde strašil pred očkovaním viac, ako sa ospravedlňoval a v údajnom videoospravedlnení 14.7.2021 okrem iného vyslovil inú konšpiračnú teóriu. Obidve videá mu Youtube zhruba do týždňa od vydania zneprístupnil a to boli dve videá z troch, po ktorých Youtube podľa pravidiel služby maže účet, k čomu Youtube pristúpil až v septembri 2021. Až preto, lebo dve videá mu zneprístupnil už v júni 2021. 

6. septembra 2020 premiér Igor Matovič na sociálnej sieti zverejnil status, v ktorom kritizoval Bukovského aj za to, že ho Bukovský v rozhlase vyzýval, aby odstúpil z funkcie kvôli tomu, že na svadbe nemal rúško. Bukovský reagoval napríklad tým, že vyhlásil „ústna voda môže byť účinnejšia ako rúško", a chcel zažalovať premiéra. Jedným z dôsledkov tejto konfrontácie, okrem toho, že napríklad diel o ústnej vode mal viac ako 200 000 pozretí, bolo, že Slovenský rozhlas prestal po štyroch rokoch vysielať rubriku *Vieme, čo jeme* a zrušil spoluprácu s Bukovským. Zmluva platná do konca roka 2020 bola posledná a 30. septembra 2020 bola odvysielaná posledná časť.

V septembri 2021 bol zrušený jeho prvý kanál na platforme YouTube z dôvodu „porušenia pokynov pre komunitu služby". Už predtým Youtube niektoré jeho videá odstránil. Posledné video pred zrušením kanálu malo názov „Brutalita a zaujatosť médií je dôvodom vypnúť ich". Uchýlil sa v ňom ku kritike niektorých médií, kde podľa jeho názoru predajných novinárov nazval novotvarom "mzdochy". Video dosiahlo za približne tri týždne od zverejnenia po odstránenie viac ako 90 000 pozretí. Po zrušení kanálu v decembri 2021 napísal knihu „Zmazaný(í). Môj pokus vysvetliť si, čo sa deje."

Bukovského vyjadrenia počas pandémie kritizoval vo svojich blogoch Roman Hanajík, ktorý podal na Bukovského aj trestné oznámenie. Bukovský následne blogera zažaloval na ochranu osobnosti a žiadal od neho ako nemajetkovú ujmu 50-tisíc eur. Prvé pojednávanie na Okresnom súde v Považskej Bystrici bolo v júni 2022. Následne Bukovský podal tiež trestné oznámenie na blogera. Súčasne sa Bukovský, ako sám tvrdí, sporí aj s ministrom financií Matovičom. Matovič v septembri 2020 označil Bukovského za blázna a konšpirátora. Odznelo to aj naživo vo vysielaní televízie TA3. Bukovský žiada ospravedlnenie.

V januári 2023 Bukovský neprávoplatne vyhral prvostupňový súd s blogerom. Označiť Bukovského za dezinformátora bolo podľa sudkyne neprimerané. Hanajík sa podľa rozsudku musí Bukovskému verejne ospravedlniť za sedem výrokov, ktoré o ňom napísal v roku 2021 na blogovom portáli Denníka N. Sudkyňa neskúmala pravdivosť Bukovského výrokov, ktoré verejne spochybnili viacerí vedci či lekári. Venovala sa primárne otázke, či Bukovský mohol klamať vedome a s úmyslom škodiť ľuďom. 

> *„Nepochybne, pokiaľ niekto o inom tvrdí, že vytvára dezinformácie alebo hoax, prípadne ak obviní druhého zo zavinenia smrti niekoľko tisíc ľudí, je nevyhnutné, aby svoje tvrdenia preukázal. To v danom prípade žalovaný neučinil,"* píše sa v rozsudku.
> 
> 

Sudkyňa však zamietla Bukovského návrh, aby mu Hanajík zaplatil aj 50-tisíc eur ako náhradu nemajetkovej ujmy. Bloger sa odvolal, aktuálne (27.8.2023) spor ešte prebieha.

Bibliografia
------------

* *Hľadá sa zdravý človek!*
	+ 1998, Vrútky: Advent Orion; ISBN 80-88719-76-3
* s Pavlom Liptákom: *Hneď to bude! (Navarte rýchlo, zdravo a chutne)*
	+ 2007, Bratislava: Ambulancia klinickej výživy, ISBN 978-80-969757-9-2
	+ 2009, Praha: Slovart, ISBN 978-80-7391-188-1
	+ 2010, v Braillovom písme, Levoča: Slovenská knižnica pre nevidiacich Mateja Hrebendu, ISBN 978-80-8110-072-7
* s Alexandrou Frolkovičovou: *Hneď to bude, anjelik!*
	+ 2011, Bratislava: Ambulancia klinickej výživy, ISBN 978-80-970230-1-0
* *Hubnutí bez blbnutí: pravdy a lži o dietách a detoxikaci* (po česky)
	+ 2009, Bratislava: Ambulancia klinickej výživy, ISBN 978-80-970129-2-2
* *Miniencyklopédia prírodnej liečby*
	+ 1992, Praha: Advent, ISBN 80-85002-48-5
	+ 1992, Bratislava: Kresťanské vzdelávacie a informačné stredisko, ISBN 80-88719-35-6
	+ 1995, Vrútky: Advent-Orion, ISBN 80-88719-35-6
	+ 1998, 2001, Vrútky: Advent-Orion, ISBN 80-88719-82-8
* s Alexandrou Frolkovičovou: *Návod na prežitie pre bejby*
	+ 2011, Bratislava: Ambulancia klinickej výživy, ISBN 978-80-970230-2-7
* *Návod na prežitie pre muža*
	+ 2006, Bratislava: Ambulancia klinickej výživy, ISBN 80-969571-0-4
* *Návod na přežití pro muže* (po česky)
	+ 2007, Bratislava: Ambulancia klinickej výživy, ISBN 978-80-969739-5-8
* *Nová miniencyklopédia prírodnej liečby*
	+ 2009, Bratislava, Ambulancia klinickej výživy, ISBN 978-80-970230-0-3
* *Recepty na fajn časy*
	+ 2000, 2001, 2002, Vrútky: Advent Orion, ISBN 80-88960-47-9
* *Teraz to zíde? Pravdy a klamstvá o chudnutí*
	+ 2009, Bratislava: Ambulancia klinickej výživy, ISBN 978-80-970082-9-1
	+ 2010, v Braillovom písme, Levoča: Slovenská knižnica pre nevidiacich Mateja Hrebendu, ISBN 978-80-8110-071-0
* *Vegetariánske dieťa*
	+ 1992, Martin: Nový život Turca; Ružomberok: Lev, š. p. ISBN 80-900554-0-0

Referencie
----------

1. ↑  HEDAK, a.s. : Koneční užívatelia výhod : MUDr. Igor Bukovský PhD. In:  *Register partnerov verejného sektora* [online]. rpvs.gov.sk, [cit. 2021-01-12]. Dostupné online.
2. 1 2 3  Igor Bukovský. In:  *Osoby, ktoré získali titul na UK* [online]. Bratislava: Univerzita Komenského, [cit. 2021-01-12]. Dostupné online. Archivované 2022-06-13 z originálu.
3. 1 2  ŠEVČÍKOVÁ, Petronela. Doktor Igor Bukovský po štyroch rokoch skončil v RTVS. *Hospodárske noviny* (Bratislava: MAFRA Slovakia), 2020-10-05. Dostupné online [cit. 2023-03-07]. ISSN 1336-1996.
4. ↑   *Do kríža : [COVID opatrenia : Richard Kollár, Igor Bukovský, Peter Visolajský]* [online]. Bratislava: Rozhlas a televízia Slovenska, 2020-09-23, [cit. 2023-03-07]. Dostupné online.
5. 1 2  PÍRY, Martin. *Legitimita opatrení Úradu verejného zdravotníctva počas pandémie Covid-19* [online]. Belianum. Vydavateľstvo Univerzity Mateja Bela v Banskej Bystrici, 2021-05-14, [cit. 2022-10-15]. Dostupné online. DOI:10.24040/pros.13.11.2020.svp.246-256
6. 1 2   *AKV - MUDr.Igor Bukovský, PhD.* [online]. www.akv.sk, [cit. 2020-09-27]. Dostupné online. Archivované 2020-03-26 z originálu.
7. ↑   *[Záznamy relácie Tak už dosť]* [online]. nadvaha.cz, [cit. 2021-01-12]. Dostupné online.
8. ↑   *Rozhovor s MUDr.Igorem Bukovským* [online]. vegetarian.cz, [cca 2001], [cit. 2021-01-12]. Dostupné online.
9. ↑  POLÁŠ, Martin. Vedúci vydania, čo pustil reportáž o „opitom" lekárovi, už v Markíze nepracuje. *Trend* (Bratislava: News and Media Holding), 2015-04-23. Dostupné online [cit. 2023-03-07]. ISSN 1336-2674.
10. ↑  KUBALOVÁ, Alexandra. *Forbes zaradil skvelú Petru Vlhovú medzi najväčšie talenty celej Európy. Žiari v zozname 30 pod 30* [online]. startitup.sk, 2021-09-26, [cit. 2023-03-07]. Dostupné online.
11. ↑  HORÁK, Otakar. COVID-19 ako banálne ochorenie? Ani omylom, reagujú vedci. Výber chýb Bukovského a Maleca (1. časť). *Denník N* (Bratislava: N Press), 2020-09-08. Dostupné online [cit. 2021-04-09]. ISSN 1339-844X.
12. ↑  DREVENÁ, Katarína. Popularizátor orieškov Igor Bukovský pomáhal bludárom, tak skončil v RTVS. *Antipropaganda.sk* (Bratislava: Slovenský inštitút pre bezpečnostnú politiku), 2020-10-15. Dostupné online [cit. 2021-04-09].
13. ↑   *rozhovor Doc. Milan Sedliak, PhD. : 5:28: Slovenská asociácia pre výživu a prevencia: mediálne známi ľudia sú preto známi pretože konfrontujú oficiálne vedecké poznanie hoaxami* [online]. www.funradio.sk, [cit. 2020-11-10]. Dostupné online.
14. ↑   *Buďte aktívni: ústna voda môže byť účinnejšia ako rúško!* [online]. Dr. Igor Bukovský – AKV, [cit. 2020-10-22]. Dostupné online.
15. ↑  Dodávateľ: Bukovský Igor. In:  *Centrálny register zmlúv* [online]. crz.gov.sk, [cit. 2021-01-12]. Dostupné online.
16. ↑   *Vieme, čo jeme - Rubriky - Rádio Slovensko* [online]. slovensko.rtvs.sk, [cit. 2021-09-02]. Dostupné online.
17. ↑  HODÁS, Martin. YouTube dal zbohom kontroverznému Igorovi Bukovskému. Zrušil mu kanál. *Aktuality.sk* (Bratislava: Ringier Slovakia Media), 2021-09-27. Dostupné online [cit. 2023-03-07].
18. ↑  BUKOVSKÝ, Igor. *Zmazaný (í)*. [s.l.] : AKV - Ambulancia klinickej výživy. ISBN 9788089719167.
19. ↑   *Roman Hanajík* [online]. Denník N, [cit. 2022-10-15]. Dostupné online.
20. ↑   *Bukovský reaguje na Matoviča: Očierňuje, dehonestuje, zastrašuje* [online]. Pravda.sk, 2020-09-27, [cit. 2023-06-14]. Dostupné online.
21. 1 2 3  ŠNÍDL, Vladimír. Bukovský vyhral prvostupňový súd s blogerom. Označiť lekára za dezinformátora bolo podľa sudkyne neprimerané. *Denník N* (Bratislava: N Press), 2023-01-17. Dostupné online [cit. 2023-03-07]. ISSN 1339-844X.

Externé odkazy
--------------

* Igor Bukovský Archivované 2020-03-26 na Wayback Machine – profil na webe *Ambulancia klinickej výživy*
* Nepatrím do smotánky, aj keby bola sójová – rozhovor v denníku SME (2007)

Autoritné údaje: * ISNI: 0000 0000 5730 6335
* NK ČR: xx0021557
* SNK: 160571
* VIAF: 85436889